Okresná prokuratúra Čadca 
Slovenských dobrovoľníkov 2749/12 A, 022 74 Čadca 4 	

Sp. zn. : Pv 989/12/5502	Čadca, 7.12.2012
EEČ : 2-37-223-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 246/2012 Zbierky zákonov

Rozhodol: 	prokurátorka Okresnej prokuratúry Čadca
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 odsek 1 Trestného zákona, vedené na Obvodnom oddelení PZ v XXXXX pod sp. zn. XXXXX 
Skutková veta:
ako otec maloletej dcéry XXXXX, ktorá je vo výchove a starostlivosti u svojej matky XXXXX, úmyselne riadne na toto dieťa neplatil výživné v dobe od 01. 02. 2012 do 14. 11. 2012, pričom k vyživovacej povinnosti bol aj zaviazaný rozsudkom Okresného súdu v XXXXX pod sp. zn. XXXXX zo dňa 29. 05. 2009, právoplatným dňa 02. 07. 2009 a to prispievať na mal. XXXXX mesačne sumou 60 €, vždy do 15. dňa v mesiaci vopred k rukám matky dieťaťa XXXXX. Obvinený za uvedené obdobie výživné k rukám matky dieťaťa XXXXX v plnej výške uhradil.
Právna veta:
lebo zanikla trestnosť činu
Odôvodnenie:
	Uznesením povereného príslušníka Obvodného oddelenia Policajného zboru XXXXX pod sp. zn. XXXXX zo dňa 03. novembra 2012 bolo podľa § 199 odsek 1 Trestného poriadku začaté trestné stíhanie a súčasne podľa § 206 odsek 1 Trestného poriadku vznesené obvinenie XXXXX, pre prečin zanedbania povinnej výživy podľa § 207 odsek 1 Trestného zákona na tom skutkovom základe ako je uvedené vo výrokovej časti predmetného uznesenia.

	Dňa 4. decembra 2012 predložil poverený príslušník Obvodného oddelenia Policajného zboru XXXXX spisový materiál pod sp. zn. XXXXX spolu s návrhom na zastavenie trestného stíhania v zmysle ustanovenia § 215 ods. 1 písm. h) Trestného poriadku, pričom preskúmaním spisového materiálu bolo zistené, že postup povereného príslušníka PZ je dôvodný.

	Dňa 03. 10. 2012 na Obvodnom oddelení Policajného zboru v XXXXX podala trestné oznámenie XXXXX, na bývalého druha XXXXX a to pre neplatenie výživného na dcéru XXXXX, ktorá jej bola zverená do výchovy a starostlivosti. XXXXX súdu v XXXXX pod sp. zn. XXXXX zo dňa 29.05.2009, ktorý nadobudol právoplatnosť dňa 02. 07. 2009 bol XXXXX zaviazaný prispievať na výživu maloletej dcéry 60 € mesačne a to vždy do 15. dňa v mesiaci vopred k jej rukám. Túto svoju vyživovaciu povinnosť si neplnil od 01. 02. 2012 a ku dňu podania trestného oznámenia jej bývalý druh na výživnom dlhoval 220 €.

	Obvinený XXXXX vo svojej výpovedi zo dňa 19. novembra 2012, po zákonnom poučení podľa § 34 Tr. por. k veci uviedol, že využíva svoje právo v zmysle ustanovenia § 34 Tr. por. a odmieta sa k veci vyjadrovať, pričom dlžné výživné sa bude snažiť doplatiť.

	Svedkyňa - poškodená XXXXX vo svojej výpovedi zo dňa 21. novembra 2012 k veci uviedla, že jej bývalý druh XXXXX, otec je dcéry XXXXX, bol rozsudkom Okresného súdu v XXXXX zo dňa 25.9.2009 sp. zn. XXXXX zaviazaný prispievať na výživu ich dcéry sumou 60 € mesačne, ktoré sumy mal zasielať vždy do 15. dňa v mesiaci k rukám matky. Svoju vyživovaciu povinnosť si neplnil od februára 2012 s výnimkou  uhradenej sumy 260 € a ostal mu dlh na výživnom v sume 340 €. Následne svedkyňa - poškodená XXXXX dňa 30. novembra 2012 k veci uviedla, že jej bývalý druh XXXXX uhradil dňa 28.11.2012 celú dlžnú sumu na výživnom v sume 340 €.

	Z uvedeného teda vyplýva, že obvinený XXXXX bol stíhaný za obdobie neplatenia výživného od 01.02.2012 do dňa 14.11.2012. Za toto obdobie mal na výživnom zaplatiť 340 €, ktorú sumu uhradil v celom rozsahu dňa 28.11.2012.

	Do spisu boli zabezpečené doklady o úhrade výživného a listinné dôkazy.  

Obvinený teda za obdobie, ktoré bolo predmetom stíhania, výživné v plnej výške uhradil, čím využil ustanovenie § 86 písm. a) Trestného zákona o účinnej ľútosti.

Podľa ustanovenia § 215 odsek 1 písm. h) Trestného poriadku prokurátor zastaví trestné stíhanie ak zanikla trestnosť činu.        

Podľa ustanovenia § 86 písm. a) Trestného zákona trestnosť trestného činu zaniká aj vtedy ak ide o trestný čin zanedbania povinnej výživy podľa  § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.

Prečinu zanedbania povinnej výživy podľa § 207 odsek 1 Trestného zákona sa dopustí ten, kto najmenej tri mesiace v období dvoch rokov úmyselne neplnil zákonnú povinnosť vyživovať iného. 

	Vzhľadom k tomu, že obvinený XXXXX výživné, ktoré bolo predmetom stíhania, v plnej výške uhradil, rozhodla som tak, ako je uvedené vo výrokovej časti tohto uznesenia a v zmysle § 215 odsek 1 písm. h) Trestného poriadku som trestné stíhanie proti obvinenému XXXXX pre prečin zanedbania povinnej výživy podľa § 207 odsek 1 Trestného zákona zastavila. 
Poučenie:
Proti tomuto uzneseniu je prípustná sťažnosť, ktorú môže obvinený a poškodený podať do 3 dní odo dňa jeho oznámenia, cestou tunajšej prokuratúry na Krajskú prokuratúru  Žilina.  Sťažnosť má odkladný účinok.

JUDr. Monika Koteková
prokurátorka